ตลาดหุ้นเอเชียอ่อนแรงลงเช้านี้ จากคาดการณ์เฟดขึ้นดอกเบี้ยเดือนหน้า
ตลาดหุ้นเอเชียอ่อนแรงลงเช้านี้ จากคาดการณ์เฟดขึ้นดอกเบี้ยเดือนหน้า
10 พ.ย. 2558

ผู้สื่อข่าวรายงานว่าตลาดหุ้นเอเชียปรับตัวลดลงในช่วงเช้าวันนี้ ตามทิศทางตลาดหุ้นทั่วโลก จากกระแสคาดการณ์ที่ว่าธนาคารกลางสหรัฐ (เฟด) อาจปรับขึ้นอัตราดอกเบี้ยในเดือนหน้า
โดยดัชนี MSCI Asia Pacific ร่วงลง 0.4% แตะ 133.16 จุด เมื่อเวลาประมาณ 9.00 น.ตามเวลาโตเกียว
ส่วนดัชนี NIKKEI 225 ตลาดหุ้นญี่ปุ่นเปิดวันนี้ที่ 19,457.05 จุด ลดลง 185.69 จุด, ดัชนี SSE Composite ตลาดหุ้นจีนเปิดวันนี้ที่ 3,617.40 จุด ลดลง 29.48 จุด, ดัชนี HSI ตลาดหุ้นฮ่องกงเปิดวันนี้ที่ 22,505.70 จุด ลดลง 221.07 จุด, ดัชนี TAIEX ตลาดหุ้นไต้หวันเปิดวันนี้ที่ 8,614.55 จุด ลดลง 27.93 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,015.45 จุด ลดลง 10.25 จุด
ขณะที่ตลาดหุ้นสิงคโปร์และตลาดหุ้นมาเลเซียปิดทำการวันนี้ เนื่องในเทศกาลดีปาวาลี         
ทั้งนี้ กระแสคาดการณ์เรื่องการปรับขึ้นอัตราดอกเบี้ยของเฟดยังคงสร้างแรงกดดันต่อตลาด โดยการคาดการณ์ดังกล่าวมีน้ำหนักมากขึ้นหลังจากสหรัฐเปิดเผยว่า ตัวเลขการจ้างงานนอกภาคเกษตรพุ่งขึ้น 271,000 ตำแหน่งในเดือนต.ค. ซึ่งเป็นการเพิ่มขึ้นมากที่สุดนับตั้งแต่เดือนธ.ค.2557 ขณะที่อัตราการว่างงานลดลงสู่ระดับ 5.0% ซึ่งเป็นระดับต่ำสุดในรอบ 7 ปีครึ่ง